**ELŐTERJESZTÉS**

**Körmend Város Önkormányzata Képviselő-testületének 2023. szeptember 6-i ülésére**

**Tárgy:** Egyházi fenntartású óvoda ingó és ingatlan vagyonának átadása

Tisztelt Képviselő-testület!

Az Országgyűlés 2022. decemberében döntött az egyházak hitéleti és közcélú tevékenységének anyagi feltételeiről szóló 1997. évi CXXIV. törvény módosításáról. A 2022. december 22-én hatályba lépett módosítás értelmében amennyiben állami vagy önkormányzati feladatot ellátó köznevelési vagy szakképző intézmény fenntartását egyházi fenntartó veszi át, az erre vonatkozó igénye alapján a fenntartói jog átadásával együtt a köznevelési vagy szakképző intézmény nevelési-oktatási feladatainak ellátását szolgáló, állami vagy helyi önkormányzati tulajdonban álló ingó és ingatlan vagyont ingyenesen az egyházi fenntartó tulajdonába kell adni.

Ha a törvénymódosítás hatályba lépésekor már egyházi fenntartó működtet köznevelési, közoktatási intézményt, akkor a birtokában lévő ingó és ingatlan vagyonelemekre vonatkozóan az ingyenes tulajdonátruházásról szóló szerződést haladéktalanul, de legkésőbb a nevelési, illetve tanév kezdetéig meg kell kötni. Az erre vonatkozó igényét az egyházi fenntartó 2023. február 28-ig jelenthette be.

A Szombathelyi Egyházmegye 2023. február 27-én írásban bejelentette igényét arra vonatkozóan, hogy az általa fenntartott és működtetett Dienes Lajos Katolikus Óvoda nevelési-oktatási feladatait szolgáló, Körmend Város Önkormányzatának tulajdonát képező ingók és ingatlan 1/1 arányú tulajdonjogát ruházza át a Szombathelyi Egyházmegyére.

A módosított törvény nem ad mérleglési lehetőséget a tulajdonos önkormányzatoknak. Amennyiben az egyházi fenntartó bejelenti erre vonatkozó igényét, az ingyenes tulajdonátruházásról a szerződést meg kell kötni, ennek elmaradása esetén bíróságtól kérheti a szerződés létrehozását.

Az óvoda épületének tulajdonjoga végrendeleti úton adományként került az Önkormányzathoz Dienes Lajos halála után azzal, hogy az épületben mindenkor óvodát kell működtetni. Dienes Lajos leszármazottai eljuttattak az Önkormányzathoz egy kérelmet, melyben kérik az épület átadását az Egyházmegye részére azzal, hogy ott továbbra is óvodát köteles működtetni.

Kérem a Képviselő-testületet, hogy az előterjesztésben foglaltakat tárgyalja meg.

**HATÁROZATI JAVASLAT**

Körmend Város Önkormányzatának Képviselő-testülete tudomásul veszi a Szombathelyi Egyházmegye igénybejelentését a Dienes Lajos Katolikus Óvoda nevelési-oktatási feladatainak ellátását szolgáló ingó és ingatlan vagyon ingyenes tulajdonátruházására vonatkozóan, és a körmendi 84 hrsz-ú, Körmend, Dienes Lajos utca 1. szám alatt található ingatlan, valamint annak ingóságai tulajdonjogát átadja a Szombathelyi Egyházmegyének. A Szombathelyi Egyházmegye tudomással bír arról, hogy az átadással érintett ingatlanban az Önkormányzat pályázat útján fejlesztést valósított meg, aminek kötelező fenntartási ideje még nem telt el. Az Önkormányzat ezért (is) ingatlanfenntartási kötelezettséggel adja át az ingatlant az Egyházmegyének azzal, hogy a pályázatból adódó fenntartási időszak alatt az Egyházmegye köteles a kért adatszolgáltatást teljesíteni az Önkormányzat számára.

Körmend, 2023. augusztus 31.

**Bebes István**

**polgármester**